McBride-getuienis voor Zondo-kommissie weer uitgestelRobert McBride Foto: Werner Beukes/SAPA Die langverwagte getuienis van Robert McBride, voormalige hoof van die onafhanklike polisieondersoekdirektoraat (Opod), voor die kommissie wat staatskaping ondersoek, is weer uitgestel. Die partye wat McBride in sy getuienis sou betrek, is glo nie daaroor ingelig nie, soos wat die kommissie se bepalings vereis. Adv. Paul Pretorius SC, getuienisleier van die kommissie, het gesê tussen 30 en 50 kennisgewings aan diegene wat betrek word, is voorberei en sal vandag (Maandag) uitgestuur word. McBride se getuienis, wat glo lig gaan werp op die beweerde kaping van wetstoepassingsowerhede, is in Februarie ook uitgestel omdat die betrokkenes nie daaroor ingelig is nie. Sommige persone wat in sy getuienis genoem word, is glo hooggeplaaste amptenare in die veiligheidsgroepering. Adjunkhoofregter Raymond Zondo, voorsitter van die kommissie, was min beïndruk en het daarop gewys dat die kommissie nie onbepaalde tyd het om sy werk te voltooi nie. “ŉ Uitstel is op 8 Februarie toegestaan sodat diegene wat betrek word, in kennis gestel kan word daaroor. Die regspan het oor ŉ tydperk van ses weke versuim om dit te doen. Dit is onaanvaarbaar. Ek besef dat die regspan hard werk en besig is, maar dié verskoning kan nie aanvaarbaar wees nie. Ek hoop, met die maatreëls wat ingestel word, dat dit nie weer gebeur nie,” het Zondo gesê. Hy het McBride se getuienis tot Donderdag uitgestel. Ingevolge die kommissie se bepalings moet kennisgewings aan diegene wat betrek word gestuur word voordat iemand kan getuig. Pretorius het aan Zondo gesê die fout berus by hom en die regspan en dat hulle verantwoordelikheid daarvoor aanvaar. Victor Ofentse Senna het McBride vervang as hoof van Opod nadat sy vyfjaartermyn in Februarie verstryk het. McBride het nie vandag se verrigtinge bygewoon nie.